Τα παρόντα συμπεράσματα εφιστούν την προσοχή στις πολλές ωφέλειες και ευκαιρίες που μπορούν να προσφέρουν το διαδίκτυο και τα μέσα κοινωνικής δικτύωσης, αλλά επίσης υπογραμμίζουν τις πιθανές απειλές και κινδύνους που ενδέχεται να ενέχουν. Τονίζουν τη σημασία της εκπαίδευσης και της κατάρτισης σε θέματα παροχής συνδρομής στους νέους, ώστε να αποκτήσουν παιδεία στα μέσα και να γίνουν υπεύθυνοι πολίτες στο μέλλον, και σε θέματα παροχής συνδρομής για την πρόληψη του βίαιου εξτρεμισμού και της ριζοσπαστικοποίησης. Βασικό στοιχείο της εκπαίδευσης και της κατάρτισης είναι να εμφυσήσει στους νέους θεμελιώδεις αξίες, όπως αυτές που κατοχυρώνονται στη Συνθήκη για την Ευρωπαϊκή Ένωση, ενώ παράλληλα προάγουν τις ικανότητές τους να σκέπτονται ανεξάρτητα και κριτικά. Εκπαιδευτικοί και προσωπικό κατάρτισης θα πρέπει να λαμβάνουν στήριξη ώστε τα αμφιλεγόμενα ζητήματα να μπορούν να συζητούνται ανοιχτά στην τάξη, και το προσωπικό να μπορεί να παραμένει ενήμερο όσον αφορά τη γνώση και τις δεξιότητες που είναι αναγκαίες για την απόκτηση πρόσβασης στο περιεχόμενο των μέσων, καθώς και την ερμηνεία, την παραγωγή και τη χρήση αυτού του περιεχομένου με υπεύθυνο τρόπο. Η ανταλλαγή ορθών πρακτικών στον τομέα της παιδείας στα μέσα και της κριτικής σκέψης θα πρέπει να προάγεται περαιτέρω στο πλαίσιο του στρατηγικού πλαισίου "ΕΚ 2020". Προκειμένου να προαχθεί η παιδεία στα μέσα και η κριτική σκέψη, ταμεία και προγράμματα της ΕΕ, όπως το Erasmus+, ο μηχανισμός "Συνδέοντας την Ευρώπη", τα Ευρωπαϊκά Διαρθρωτικά και Επενδυτικά Ταμεία, το πρόγραμμα "Ορίζοντας 2020", το πρόγραμμα "Δημιουργική Ευρώπη" και "Ευρώπη για τους πολίτες", θα πρέπει να αξιοποιούνται από τις χώρες της ΕΕ και την Ευρωπαϊκή Επιτροπή.